ალექსანდრე გოლდშტეინი

ალექსანდრე გოლდშტეინი
ალექსანდრე ალექსანდრეს ძე გოლდშტეინი (დ. 1910, ტფილისი, რუსეთის იმპერია — გ. 5 დეკემბერი, 1979, თბილისი, საქართველოს სსრ) — ქართველი და საბჭოთა მოკრივე და კრივის მწვრთნელი. საკავშირო კატეგორიის მსაჯი (1937), საბჭოთა კავშირის სპორტის დამსახურებული ოსტატი (1939).
ბიოგრაფია
ალექსანდრე გოლდშტეინი თბილისში, 1910 წელს დაიბადა. კრივში ვარჯიში სპორტკლუბ მოსკოვის „დინამოში“, კონსტანტინე გრადოპოლოვთან დაიწყო. მონაწილეობდა სხვადასხვა შეჯიბრებებში.
1926 წლის 14 მაისს მოსკოვში ჩატარდა შეჯიბრებები ახალბედა მოკრივეთა შორის, სადაც თავისი კარგი ტექნიკითა და მკვეთრი დარტყმებით ყურადღება მიიპყრო ახალგაზრდა ალექსანდრე გოლდშტეინის გამოსვლამ. ამ შეჯიბრებიდან ნახევარი წლის შემდეგ იგი რუსეთის ფედერაციის მოკრივეთა ნაკრებში მიიწვიეს.
1927 წლის იანვარში ლენინგრადში გამართულ რუსეთის ფედერაციის პირველობაზე კრივში, ალექსანდრე გოლდშტეინმა 51 კგ წონით კატეგორიაში ჩემპიონის წოდება, ხოლო ოსლოში გამართულ საერთაშორისო ტურნირზე მესამე ადგილი მოიპოვა.
1928 წლის იანვარში ნიჟნი-ნოვგოროდში გამართულ სპორტსაზოგადოება „დინამოს“ პირველობაზე კრივში, ალექსანდრე გოლდშტეინმა კვლავ მოიპოვა ჩემპიონის წოდება, ამჯერად 54 კგ წონით კატეგორიაში.
საქართველოს სახელმწიფო ფიზიკური კულტურის ინსტიტუტისა და მწვრთნელთა უმაღლესი სკოლის დამთავრების შემდეგ მოკრივეთა აღზრდას მოჰკიდა ხელი. სამწვრთნელო ასპარეზზე კიდევ უფრო თვალსაჩინოდ და სრულად გამოვლინდა ალექსანდრე გოლდშტეინის გამორჩეული ნიჭი და უნარი ახალგაზრდა მოკრივეთა აღზრდისა და მომზადების საქმეში.
რამდენიმე წელი ბაქოში მუშაობდა, 1936 წლიდან კი თბილისში განაგრძო მოღვაწეობა, სადაც მთელი თავისი ძალა და ენერგია მოახმარა საქართველოში კრივის განვითარებისა და პოპულარიზაციის საქმეს. მის მიერ მომზადებული მოკრივეები მრავალი წლის განმავლობაში იყვნენ ქვეყნის უძლიერეს მოკრივეთა შორის, როგორც რესპუბლიკურ, ასევე საკავშირო დონეზე.
17 წლის მანძილზე საქართველოს სსრ მოკრივეთა ნაკრები გუნდის მწვრთნელი იყო. ამავე დროს აქტიურად მონაწილეობდა სსრ კავშირის ნაკრები გუნდის მზადებაშიც. მისი ხელმძღვანელობით საქართველოს ნაკრებმა გუნდმა სსრ კავშირის გუნდური პირველობა მოიპოვა.
სხვადასხვა დიდ შეჯიბრებებში წარმატებით გამოდიოდნენ ალექსანდრე გოლდშტეინის აღზრდილები: გაბრიელ ხანუკაშვილი, გიორგი ვართანოვი, ანდრო ნავასარდოვი, ედუარდ არისტაკისიანი, შალვა გორგასლიძე, ბორის მელაძე, ლევან ღუდუშაური და სხვები.
1939 წელს საქართველოში კრივის განვითარებაში შეტანილი დიდი წვლილისთვის მიენიჭა საბჭოთა კავშირის სპორტის დამსახურებული ოსტატის წოდება.
1943 წლის დეკემბერში სოხუმში გაიმართა მოკრივეთა შეჯიბრება საქართველოს სსრ პირველობაზე. სხვადასხვა წონით კატეგორიებში ჩემპიონები გახდნენ ზურაბ კანდელაკი, გაბრიელ ხანუკაშვილი, გიორგი ვართანოვი, ბორის მელაძე, ლევან ღუდუშაური და ანდრო ნავასარდოვი. გუნდური პირველობა მოიპოვა ალექსანდრე გოლდშტეინის მიერ მომზადებულმა თბილისის „დინამოს“ გუნდმა. მეორე ადგილზე შავი ზღვის ფლოტის მოკრივეთა გუნდი გავიდა.
საინტერესო ფაქტები
1960 წლის სექტემბერში საქართველოს პროფკავშირულ სპორტსაზოგადოებების კრივის წარმომადგენელთა თათბირმა აირჩია კრივის რესპუბლიკური სექცია 15 კაცის შემადგენლობით, ხოლო სექციის თავმჯდომარედ — სპორტის დამსახურებული ოსტატი ალექსანდრე გოლდშტეინი.
ფიზკულტურასა და სპორტში მოღვაწეობის პარალელურად, სხვადასხვა დროს მუშაობდა საქფოტოს მთავარ ინჟინრად, პოლიგრაფიული სუვენირების ლაბორატორიის უფროსად, თბილისის განათლების განყოფილების მთავარ მწვრთნელად, ხოლო 1977 წლიდან გარდაცვალებამდე — საქართველოს სპორტკომიტეტში ინსტრუქტორ-ორგანიზატორად.
ბიბლიოგრაფია
პერიოდიკა
ნოზაძე, ოთარ. ჩვენებურია, თბილისელი... // გაზ. „კავკასიონი“, 16 სექტემბერი, 1995, № 164 (233), გვ. 11.
სტატიები
რესურსები ინტერნეტში
ციფრული ბიბლიოთეკა „ივერიელი“
Профессиональный союз боксеров и тренеров
კომენტარები
სქოლიო
დაბადებული 1910
გარდაცვლილი 5 დეკემბერი
გარდაცვლილი 1979
თბილისში დაბადებულები
ქართველი მოკრივეები
საბჭოთა კავშირის სპორტის დამსახურებული ოსტატები